การลักพาตัวหัวหน้างาน...การประท้วงรูปแบบใหม่ในฝรั่งเศส
ในช่วงไม่กี่สัปดาห์ที่ผ่านมา เกิดเหตุการณ์ลักพาตัวที่ฝรั่งเศสหลายต่อหลายครั้ง โดยผู้กระทำการส่วนใหญ่ คือลูกจ้างบริษัทที่ถูกไล่ออกจากงาน
แต่ที่น่าแปลกใจก็คือมีชาวฝรั่งเศสจำนวนมาก สนับสนุนการประทำของบรรดาลูกจ้างครั้งนี้ เหตุการณ์ประท้วงในฝรั่งเศสนั้นมีมายาวนานมากกว่า200 ปี นับตั้งแต่ช่วงปฏิวัติอุตสาหกรรม เรียกว่าเป็นส่วนหนึ่งของหน้าประวัติศาสตร์ชาติฝรั่งเศสก็ว่าได้แต่ปัจจุบัน ภาวะเศรษฐกิจถดถอยส่งผลให้เกิดการประท้วงรูปแบบใหม่ขึ้นในฝรั่งเศสนั่นคือการที่ลูกจ้างลักพาตัวหัวหน้างานไปกักขังหน่วงเหนี่ยวไว้ หรือที่เรียกกันว่าBossnapping เพื่อต่อรองกับบริษัท ในช่วงไม่กี่สัปดาห์ที่ผ่านมามีหัวหน้างานหลายต่อหลายคน ที่ถูกลักพาตัวไปไว้ที่ห้องพัก หรือห้องทำงานเป็นเวลาหลายวันโดยบรรดาลูกจ้างผู้ลักพาตัวส่วนใหญ่บอกว่า พวกตนได้ดูแลหัวหน้าผู้เคราะห์ร้ายเหล่านั้นเป็นอย่างดี เหตุการณ์ลักพาตัวผู้บริหารนี้ หลายครั้งจบลงด้วยชัยชนะของลูกจ้างบางบริษัทยินยอมเปิดการเจรจาใหม่เรื่องการเพิ่มเงินชดเชยแก่บรรดาลูกจ้างที่ถูกไล่ออก อย่างไรก็ตาม ประธานาธิบดีฝรั่งเศส Nicolas Sarkozy ได้กล่าวประณามการกระทำดังกล่าว และแสดงความกังวลต่อภาวะเศรษฐกิจในปัจจุบันเช่นเดียวกับนาย Jean-Francois Rouband ประธานสหภาพนายจ้าง CGPME ของฝรั่งเศส นาย Roubandกล่าวว่าเขาเข้าใจความโกรธเคืองของบรรดาลูกจ้าง ในช่วงเศรษฐกิจเช่นนี้แต่การกระทำดังกล่าวเป็นสิ่งที่ไม่อาจยอมรับได้ ปัจจุบันอัตราการว่างงานในฝรั่งเศสเพิ่มขึ้นสูงกว่า 8% ซึ่งเป็นระดับสูงสุดในรอบ 2 ปีเฉพาะแค่ช่วง 2 เดือนแรกของปีนี้มีคนฝรั่งเศสตกงานไปแล้วราว 170,000 คนและความกดดันทางเศราฐกิจเช่นนี้นี่เอง ที่ทำให้คนฝรั่งเศสจำนวนมากออกมาสนับสนุนการลักพาตัวผู้บริหารของบริษัทต่างๆ โดยรายงานสำรวจประชามติของบริษัท CSA ระบุว่า ชาวฝรั่งเศส 45% เชื่อว่าการกระทำดังกล่าวเป็นเรื่องที่ยอมรับได้ในขณะที่ผลการสำรวจอีกฉบับหนึ่งระบุว่า 1 ใน 3ของคนฝรั่งเศสสนับสนุนการลักพาตัวหัวหน้างาน 65% ของผู้ตอบแบบสอบถามบอกว่า เข้าใจว่าทำไมจึงเกิดเหตุการณ์ดังกล่าวและมีเพียง 7% เท่านั้นที่ไม่เห็นด้วยกับ Bossnapping คุณ Jerome Fourquet ผช.ผอ.บริษัทวิจัยIFOP ชี้ว่าสาเหตุที่ทำให้บรรดาลูกจ้างชาวฝรั่งเศสโกรธแค้นก็เพราะข่าวเกี่ยวกับการแจกเงินโบนัสให้แก่ผู้บริหารหรือการให้เงินก้อนใหญ่สำหรับผู้บริหารที่ยอมลาออกจากบริษัท ในช่วงภาวะเศรษฐกิจย่ำแย่และอัตราการว่างงานสูงมากเช่นนี้ อย่างไรก็ตาม สำหรับชาวฝรั่งเศสอีกหลายคนเหตุการณ์ลักพาตัวหัวหน้างาน ไม่ว่าจะเพื่อแก้แค้นหรือต่อรองกับบริษัท ล้วนไม่ใช่วิธีแก้ไขปัญหาที่ถูกต้อง คุณ Emmanuel Miranda ชาวฝรั่งเศสวัย22 ปีให้ความเห็นว่า ภาวะเศรษฐกิจถดถอยในขณะนี้ ไม่ใช่ความผิดของบริษัทต่างๆ ที่ไล่พนักงานออกและยิ่งไม่ใช่ความผิดของผู้บริหาร หรือหัวหน้างานเหล่านั้นแต่อย่างใด